गोदान दिल्ली , 24 आगस्ट : बलिउड फावखुंगुर सुशान्त सिं राजपुतनि सुइसाइड मामलायाव सिबिआइ नायबिजिरनाया दिनै 4 थि सान जाबाय । शुक्रबारनिफ्राय लानानै रबिबार सिमआव सिबिआइनि टीमखौ गोबां गोख्रैथियै बे मामलाखौ नायबिजिरनाय नुनो मोन्दों । सुशान्त सुइसाइड मामलायाव सिबिआइनि थाखाय दिनैनि सानआ गिदिर सान फोरमान जानो हागौ । सिबिआइआ दिनै सुशान्त सिंनि लोगो रिया चक्रबर्ती नाव सोंथि सोंनो हागौ । सिबिआइआ रियानो समन दैथायहरनानै सोंथि सोंनो थाखाय लेंहरनो हागौ । मख'नो गोनांदि , रिया चक्रबर्तीनि अनगायैबो आरोबाव माखासे सुबुंफोरनाव दिनै सिबिआइनि टीमआ सोंथि सोंनो हागौ । रबिबारआव सिबिआइनि टीमआ बै रिपर्टयाव सौहैदों , जेराव रुंसारि जानाय फावखुंगुरआ 2 दान समखौ हगारहरदोंमोन । सिबिआइआ सुशान्तनि फ्लेटनि सुबुंफोर आरो स्टाफफोरनाव सोंथि सोंनायखौ सोलिबोबाय थादों , मानोना एजेन्सिआ बिसोरनि बिबुंथि होनायखौ एसे जेंना गोनां हमदांथिदों । बे जाहोननि थाखायनो सिबिआइआ 2 थि खेब पिठानी आरो स्टाफखौ लानानै सुशान्तनि फ्लेटआव सौहैदों । बान्द्रायाव थानाय बिनि फ्लेटआव क्राइम सीनखौ रीक्रिएट खालामनायनि सानसे उनाव सिबिआइ टीमआ वादर स्टन रिसर्टआव सौहैदों आरो बेखौ मोनथिनो नाजादोंदि , जेब्ला सुशान्तआ रिसर्टआव थादोंमोन अब्ला बिनि आखुआ माबायदिमोन । सुलुंनि बादिब्ला बिबुंथियाव जेंना सोमजिनायनि उनाव सिबिआइआ सुशान्तनि फ्लेटमेट पिठानी , पार्सनेल स्टाफ नीरज सिं आरो दिपेश सान्तखौ लानानै 2 थि खेब बेनि फ्लेटआव सौहैदों । 
सुशान्तनि सुइसाइड मामलायाव सिबिआइनि नायबिजिरनाया 4 थि सान जाबाय